**ELŐTERJESZTÉS**

**Szombathely Megyei Jogú Város Közgyűlése**

**2023. november 30-ai ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2023. október 27-én** dr. László Győző, dr. Horváth Attila és Horváth Soma alpolgármester urak a Közgyűlés utáni sajtótájékoztatón vettek részt.

**Október 29-én** dr. László Győző alpolgármester úrral a Szombathelyi Trend Optika Jégcsarnok megnyitó ünnepségén vettünk részt. Az eseményen köszöntőbeszédet mondtam.

**Október 30-án** Sümeg József szépkorút köszöntöttem 90. születésnapja alkalmából.

E napon Horváth Soma alpolgármester úr részt vett Schrammel Imre Kossuth-díjas, a Nemzet Művésze címmel kitüntetett keramikusművész 90. születésnapja alkalmából rendezett ünnepségen, Budapesten.

**November 1-jén** dr. Horváth Attila alpolgármester úrral, Bokányi Adrienn, Németh Ákos és Szuhai Viktor tanácsnokokkal a Szent Márton temetőben, a Kálvária-dombon, valamint a Jáki úti temetőben róttuk le tiszteletünket a városunkért sokat tevő elődeink előtt halottak napja alkalmából.

**November 2-3-ig** évi rendes szabadságomat töltöttem.

**November 2-án** dr. László Győző alpolgármester úr a WTT Youth Contender Szombathely - Magyar Nemzetközi Asztalitenisz Bajnokság sajtótájékoztatóján vett részt.

E napon dr. Horváth Attila alpolgármester úr Putz Attila képviselő úrral ellátogatott a Paccor Hungary Kft. Puskás Tivadar utca 6. szám alatti gyáregységébe.

**November 3-án** dr. László Győző alpolgármester úr a roma holokauszt áldozataira való megemlékezésen vett részt, melyet Szombathely Megyei Jogú Város Roma Nemzetiségi Önkormányzata szervezett.

E napon Horváth Soma alpolgármester úr részt vett az Adventi vásárról tartott sajtótájékoztatón.

E napon Bokányi Adrienn tanácsnok asszony köszöntőbeszédet mondott az Aktív Időskor Szombathelyen programsorozat keretén belül, a Weöres Sándor Színházban megrendezésre került Bolha a fülbe című előadásán.

**November 4-én** dr. László Győző alpolgármester úrral közösen fogadtuk Donáth Anna európai parlamenti képviselőt a Városházán.

E napon az Éhen Gyula Kör által tartott megemlékezésen mécseseket gyújtottunk a városvezetés tagjaival 1956 mártír hősei tiszteletére az 56-osok terén.

**November 6-án** dr. Czeglédy Csaba képviselő úrral közösen tartottunk sajtótájékoztatót a Rohonci út 62. szám mögötti parkolóban, ahol bejelentettük, hogy önkormányzati forrásból 14 új parkolóhely kerül kialakításra.

E napon Szuhai Viktor tanácsnok úr a német nemzetiségi önkormányzati ülésen vett részt, a Reguly Antal Iskolában.

**November 7-én** Nárai Józsefné szépkorút köszöntöttem 90 születésnapja alkalmából.

E napon dr. László Győző alpolgármester úrral közösen tartottunk sajtótájékoztatót az önkormányzat szociális tűzifaosztási programjáról.

E napon dr. László Győző alpolgármester úrral közösen vettünk részt a Vas Vármegyei Markusovszky Egyetemi Oktatókórház és Tudományos Bizottsága Pető Ernő emlékünnepségén.

E napon a Joskar-Ola Alapítvány által szervezett Joskar-Ola 50! jubileumi ünnepségen vettem részt. Az eseményen köszöntőbeszédet mondtam. Az eseményen részt vett Bokányi Adrienn és Németh Ákos tanácsnok is.

**November 8-án** a Szociális Hét nyitórendezvényén köszöntőbeszédet mondtam. Az eseményen részt vett dr. László Győző alpolgármester úr is.

E napon Horváth Soma alpolgármester úr köszöntő beszédet mondott a Szombathelyi Művészeti Szakgimnázium és Technikum reprezentatív kiállítás megnyitóján, a Szombathelyi Képtárban.

E napon Németh Ákos tanácsnok úr ‘Valami Amerika’ címmel tartott úti beszámolót a tavalyi amerikai utazásáról a Jászai Utcai Közösségi Térben.

**November 9-én** a Pálos Károly Szociális Szolgáltató Központ által szervezett Gyermekvédelmi Konferenciát nyitottam meg. Az eseményen részt vett dr. László Győző alpolgármester úr és Szuhai Viktor tanácsnok úr is.

E napon Gálvölgyi János volt az Aktív időskor program vendége az AGORA-ban. A teltházas előadás előtt én is köszöntöttem művész urat.

E napon a Palkó István közben felavattuk a névadó nyelvész, irodalmár, tanár, szerkesztő, pszichológus, filmes mellszobrát Kopcsándi Józseffel, a körzet képviselőjével közösen. Az eseményen részt vett Horváth Soma alpolgármester úr, valamint Bokányi Adrienn tanácsnok asszony is.

Bokányi Adrienn tanácsnok asszony részt vett a TICER projekt online műhelymunka alkalmán.

E napon a városvezetés valamennyi tagja rendkívüli közgyűlésen vett részt.

**November 10-én** dr. László Győző alpolgármester úrral, valamint Szuhai Viktor tanácsnok úrral együttAlexander Grubmayr osztrák nagykövet úrral tárgyaltunk Szombathely és Ausztria további lehetséges kapcsolódási pontjairól a Városházán.

E napon került sor a Szociális Hét keretében megvalósuló Pálos Károly Díjátadó Ünnepségre, melyen dr. László Győző alpolgármester úr köszöntőbeszéddel üdvözölte a résztvevőket, majd dr. Czeglédy Csabával, a Szociális és Lakás Bizottság elnökével átadtuk a díjakat a szociális területen dolgozók részére. Az eseményen részt vett Bokányi Adrienn és Szuhai Viktor tanácsnok is.

E napon dr. László Győző alpolgármester úr, Szuhai Viktor tanácsnok úr és Bokányi Adrienn tanácsnok asszony az Osztrák Köztársaság Nemzeti Ünnepe alkalmából rendezett fogadáson vett részt.

E napon dr. László Győző, dr. Horváth Attila és Horváth Soma alpolgármester urakkal, valamint Bokányi Adrienn tanácsnok asszonnyal a Szent Márton tiszteletére rendezett vesperáson, valamint ünnepi lampionos felvonuláson vettünk részt. Az eseményen ünnepi beszédet mondtam.

**November 11-én** az AGORA - Művelődési és Sportházban tartott Szent Márton-napi Díjátadó Gálán köszöntőt mondtam, majd - dr. László Győző, dr. Horváth Attila és Horváth Soma alpolgármester urakkal, dr. Károlyi Ákos jegyző úrral, Bokányi Adrienn, Németh Ákos és Szuhai Viktor tanácsnokokkal, Kelemen Krisztián, Putz Attila, Tóth Kálmán, dr. Czeglédy Csaba és dr. Kecskés László bizottsági elnökökkel - átadtuk a díjakat és kitüntetéseket. A gála utáni fogadáson pohárköszöntőt mondott Kovács Géza, a Mesebolt Bábszínház igazgatója.

**November 13-án** az Európai Püspöki Konferenciák Tanácsának Szociális és Pasztorális Bizottsága tartott szekció ülést Szombathelyen a Martineum Felnőttképző Akadémián. Dr. Székely János megyéspüspök úr meghívására részt vettem a Migrációs Szekció nyitó ülésén és köszöntöttem az egybegyűlteket.

**November 14-én** dr. László Győző alpolgármester úrral átadtuk a Petz-ösztöndíjakat a jól tanuló, de nehezebb szociális helyzetű gyerekeknek, valamint a Szombathely Visszavár Program ösztöndíjasai is aláírták a szerződést, melyben vállalták, hogy Szombathelyen helyezkednek el a diploma megszerzése után.

E napon dr. László Győző alpolgármester úr a VAOSZ Tekepálya felújításával kapcsolatos sajtótájékoztatón vett részt. Az esemény keretében az önkormányzat felajánlásából egy defibrillátor is átadásra került a Vasi Tekesportért Alapítvány részére.

E napon Horváth Soma alpolgármester úr köszöntő beszédet mondott az Országos Szent Márton Képzőművészeti Pályázat ünnepélyes kiállítás megnyitóján, a Szombathelyi Váci Mihály Általános Iskolában.

**November 15-én** Bokányi Adrienn, Németh Ákos és Szuhai Viktor tanácsnokokkal részt vettünk a Falco Zrt. napelempark átadó rendezvényén.

E napon dr. László Győző alpolgármester úr Purgainé Somogyi Andreát, a Maros Óvoda vezetőjét köszöntötte pályáján eltöltött 25 éves jubileuma alkalmából.

E napon Németh Ákos tanácsnok úr a Vas Vármegyei Iparkamara meghívására a vállalkozói fórumon vett részt.

**November 16-án** a Pécsi Tudományegyetem Egészségtudományi Kar „Modern Egészségügyi Életpályamodell Program” partneriskoláival történő együttműködési megállapodás ünnepélyes aláírásával egybekötött sajtótájékoztatóján vettem részt.

E napon a szombathelyi nyugdíjas iskolaigazgatók találkozóján vettem részt a VMSZC Kereskedelmi és Vendéglátó Technikum és Kollégium épületében. Az eseményen köszöntőbeszédet mondtam.

E napon dr. Horváth Attila alpolgármester úr fogadóórát tartott az Oladi Nyugdíjas Klubban.

**November 18-án** Horváth Soma alpolgármester úr és Németh Ákos tanácsnok úr a Sarlós Boldogasszony Székesegyházban tartott szentmisére látogatott el, amelyen megemlékeztek a fegyveres szolgálat és közszolgálat után nyugállományban elhunyt, vagy szolgálatteljesítés közben életüket vesztett vasi bajtársakról.

**1.**

**Tisztelt Közgyűlés!**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, illetve az egészségügyi alapellátásról szóló 2015. évi CXXIII. törvény 5. § (1) bekezdése alapján önkormányzatunk kötelező feladata gondoskodni az egészségügyi alapellátásról. Szombathely Megyei Jogú Város közigazgatási területén a háziorvosok és a fogorvosok feladat-ellátási szerződés alapján látják el tevékenységüket.

A Szombathely, Váci Mihály u. 3. szám alatti 12. számú házi gyermekorvosi körzet házi gyermekorvosa, **Dr. Palatka János** a háziorvosi feladatok ellátása tárgyában 2020. július 31. napján kötött három oldalú megállapodást 2023. október 31. napján felmondta. Mivel a feladat-ellátási megállapodás 11.) pontja szerint a felmondási idő 6 hónap, így a Dr. Palatka Jánossal kötött megállapodás **2024. április 30**. napján szűnik meg.

A praxisjogát a feladat-ellátási szerződés megszűnését követően, a hatályos jogszabályi lehetőség szerint az arra nyitva álló határidőben – hat hónapon belül – értékesítheti.

A 2024. május 1. napjától a betöltetlen praxist tovább kell működtetnie az Önkormányzatnak a GESZ által.

A háromoldalú megállapodás 8. pontja értelmében, a vállalkozó háziorvos a feladat-ellátási megállapodás megszűnése napján köteles a részére használatba átadott ingatlant, valamint az átadott vagyontárgyakat leltár szerint, rendeltetésszerű használatra alkalmas állapotban a GESZ részére – előzetes egyeztetés alapján – visszaadni.

Szombathely Megyei Jogú Város Önkormányzata és Dr. Palatka János között 2020. szeptember 1. napján támogatási szerződés került megkötésre a Háziorvosi Életpálya Modell keretében a feladat-ellátási megállapodás időtartamára. Dr. Palatka János a szóban forgó Modell 1. pillére alapján egyszeri bruttó 10 millió forint összegű szabad felhasználású, vissza nem térítendő támogatásban részesült. A támogatási szerződés 3.1. b) pontja alapján a támogatott kötelezettséget vállalt arra, hogy a támogatás biztosításától számított 6 évig személyes közreműködéssel betölti azt a szombathelyi praxist, amelyre vonatkozóan feladat-ellátási szerződést kötött. Dr. Palatka János 2020. október 1. napjától látta el a házi gyermekorvosi feladatokat. A támogatási szerződés 8.) a) pontja értelmében a vállalt kötelezettség nem teljesítése esetén a támogatási összeg Ptk. szerinti kamattal növelt, időarányos visszafizetésére köteles, a feladat-ellátási szerződés megszűnését követő 30 napon belül.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**2.**

**Tisztelt Közgyűlés!**

**I.**

Szombathely Megyei Jogú Város Önkormányzata a Szombathelyért Közalapítvánnyal (a továbbiakban: Közalapítvány) 2015 augusztusában kölcsönszerződést kötött, amelynek értelmében az Önkormányzat 7 millió forint összegű kamatmentes kölcsönt nyújtott a Közalapítvány tartozásállományának rendezésére. A 2015-ben nyújtott kamatmentes kölcsön visszafizetési határideje 2017. december 31. napja volt. 2017. óta a Közalapítvány kuratóriumának elnökei - hivatkozva a Közalapítvány gazdasági helyzetére - minden évben levélben fordultak az Önkormányzathoz a visszafizetési határidő meghosszabbítása érdekében. 2022 decemberében a Közalapítvány a kölcsön összegéből 1 millió forintot visszafizetett az Önkormányzatnak. A fennmaradó összeg visszafizetésére további egy év haladékot kért a Tisztelt Közgyűléstől, melyet a Közgyűlés a 410/2022. (XII.8.) Kgy. sz. határozatával jóváhagyott.

2023 novemberében a Közalapítvány további 500 ezer forint kölcsönösszeg visszafizetését kezdeményezte, egyúttal kérte a Közgyűlést, hogy a fennmaradó összeg visszafizetési határidejének 2024. december 31. napjára történő módosításához járuljon hozzá.

**II.**

A Joskar-Ola Alapítvány azzal a kéréssel fordult hozzám, hogy a „Joskar-Ola 50!” elnevezésű jubileumi programot támogassam. Az esemény üde színfoltja a város kulturális életének. Az esemény megrendezéséhez polgármesteri keretem terhére 150.000, - Ft összegű támogatást javasoltam.

**III.**

Az Oktatási és Szociális Bizottság a 321/2016. (X.25.) OSzB. sz. határozatával úgy döntött, hogy a városi ünnepségeken résztvevő köznevelési intézmények közreműködését 100 ezer Ft-tal támogatja. A támogatás a résztvevők elismerésére, intézményi programokra, eszközök beszerzésére fordítható. Az idei évben a Nagy Lajos Gimnázium által került megrendezésre a városi tanévnyitó ünnepség, ezért a Nagy Lajos Gimnáziumért Alapítvány 100.000,- Ft összegű támogatási kérelmet nyújtott be a Kulturális, Oktatási és Civil Bizottsághoz. A Bizottság döntéséről a Bizottság elnöke az ülésen ad tájékoztatást.

Szombathely Megyei Jogú Város Önkormányzata Közgyűlésének az önkormányzati forrásátadásról szóló 47/2013. (XII.4.) önkormányzati rendelete 1. § (5) bekezdése értelmében alapítványok részére pénzeszköz átadása kizárólag a Közgyűlés döntése alapján lehetséges.

Az alapítványok a közpénzekből nyújtott támogatások átláthatóságáról szóló 2007. évi CLXXXI. törvényben előírt összeférhetetlenségi nyilatkozatot megtették.

A fentiek alapján kérem a Tisztelt Közgyűlést, hogy az alapítványok támogatásáról dönteni szíveskedjék.

**3.**

**Tisztelt Közgyűlés!**

Szombathely Megyei Jogú Város Közgyűlése 2019. november 28-án tárgyalta és fogadta el a nemzetiségi önkormányzatokkal kötendő együttműködési megállapodásokat. A 2019. december 10. napján megkötött megállapodásokat a felek egy alkalommal, 2022. december 20-án módosították.

Az azóta eltelt időben történt jogszabályváltozások a nemzetiségi önkormányzat belső kontrollrendszerével és a vagyonnyilatkozattal kapcsolatban olyan új rendelkezéseket tartalmaznak, amelyeket szükséges a megállapodásokban is rögzíteni.

A jogszabályváltozásokról az alábbi tájékoztatást adom:

A költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet 3. §-a alapján a költségvetési szerv vezetője felelős a belső kontrollrendszer keretében – a szervezet minden szintjén érvényesülő – megfelelő kontrollkörnyezet, integrált kockázatkezelési rendszer, kontrolltevékenységek, információs és kommunikációs rendszer, és nyomon követési rendszer (monitoring)

kialakításáért, működtetéséért és fejlesztéséért.

2023. május 3. napjától a fenti Kormányrendelet 2. §-a módosult, amely alapján a költségvetési szerv vezetője a helyi nemzetiségi önkormányzat esetén a helyi nemzetiségi önkormányzat székhelye szerinti helyi önkormányzati hivatal jegyzője lett, így immáron a jegyző lett felelős a helyi nemzetiségi önkormányzat belső kontrollrendszerének a kialakításáért és működtetéséért.

A nemzetiségek jogairól szóló 2011. évi CLXXIX. törvény 103. § (3) bekezdésének 2023. július 21. napjától hatályos szövege pedig úgy rendelkezik, hogy a vagyonnyilatkozatokat a helyi nemzetiségi önkormányzatok esetén a jegyző tartja nyilván.

A fentiekre tekintettel az együttműködési megállapodások következő módosítására teszek javaslatot:

A német, horvát, szlovén és roma nemzetiségi önkormányzattal kötött megállapodások IV. fejezete új ponttal egészüljön ki, amely rögzíti, hogy a jegyző felelős a nemzetiségi önkormányzat belső kontrollrendszere kialakításáért és működtetéséért, és ennek részleteit jegyzői utasítás tartalmazza. A megállapodások VI. fejezete is új ponttal egészüljön ki, amely tartalmazza, hogy a vagyonnyilatkozatok őrzéséről és nyilvántartásáról a jegyző gondoskodik.

Kérem a Tisztelt Közgyűlést, hogy az előterjesztést megtárgyalni, a határozati javaslatot pedig támogatni szíveskedjen.

**4.**

**Tisztelt Közgyűlés!**

**I.**

A Modern Városok Programot érintő egyes veszélyhelyzeti szabályokról szóló 491/2023. (XI.2.) Kormányrendelet 1. § (1) bekezdése értelmében a rendelet hatálybalépését követő 23. napon megszűnnek a Modern Városok Program 1. mellékletében felsorolt projektjeinek előkészítésére vagy megvalósítására irányuló hazai forrásból biztosított támogatási jogviszonyok.

Az 1. mellékletben szerepel a szombathelyi "Multifunkcionális városi közszolgáltatási telephely kialakítása” elnevezésű, valamint a Gothard-kastély felújítására vonatkozó projekt.

Önkormányzatunknak a rendelet hatálybalépését követő 30. napig el kell számolnia és a rendelet hatálybalépésének napjáig fel nem használt központi költségvetési forrás összegét ügyleti és késedelmi kamatmentesen – az elszámolásra tekintet nélkül – legkésőbb a támogatási jogviszony megszűnésének napját követő nyolcadik napon vissza kell fizetni a központi költségvetés javára.

A rendelet alapján megszűnt jogviszonyok tekintetében nem minősül a költésvetési támogatás jogosulatlan igénybevételének, támogatási céltól eltérő felhasználásának, ha valamely meg nem valósult projektelemre biztosított összeget a kedvezményezett az ugyanazon támogatási jogviszonyon belüli projektelemnek a támogatási jogviszony szerinti megvalósítására használt fel.

Fentiek alapján a "Multifunkcionális városi közszolgáltatási telephely kialakítása” elnevezésű projekt a rendelet erejénél fogva megszűnik.

A rendelet tartalmazza a Gothard-kastély felújítására vonatkozó projektet is, azonban a Közgyűlés már a rendelet hatálybalépését megelőzően döntött a projekt lezárásáról.

**II.**

2023. október 24-i dátummal a Miniszterelnökség Helyreállítási Terv Végrehajtásáért Felelős Helyettes Államtitkárság szabálytalansági eljárást indított az RRF-1.1.2-2021 kódszámú „Bölcsődei nevelés fejlesztése” című pályázati felhívás alapján folyamatban lévő „Új bölcsőde építése Szombathely Szentkirályi városrészen” elnevezésű projekttel kapcsolatban. Három szabálytalansági gyanú bejelentés történt, amelyek egy eljárásban kerültek kivizsgálásra arra figyelemmel, hogy mindhárom bejelentés a projekt 2. számú mérföldkövének nem megfelelő teljesítésére, illetve a mérföldkőhöz kapcsolódó elszámolási és beszámolási kötelezettségének elmulasztására vonatkozott.

2023. október 24. napján a szabálytalansági eljárás megindításával egyidejűleg arról tájékoztatott a Miniszterelnökség Helyreállítási Terv Végrehajtásáért Felelős Helyettes Államtitkársága, hogy a projekt tekintetében szerződés szintű pénzügyi felfüggesztésre került sor a szabálytalansági eljárás megindítására figyelemmel.

A projektmenedzseri feladatokat ellátó Savaria Városfejlesztési Kft. által összeállított észrevételek határidőben benyújtásra kerültek a szabálytalansági eljárás megindításával kapcsolatban.

A Közgyűlés 354/2023. (XI.9.) Kgy. számú határozatának megfelelően a vállalkozási szerződés a 2. számú mérföldkő 2023. november 15-i lejártát megelőzően 2023. november 13. napján megkötésre került.

A Miniszterelnökség Helyreállítási Terv Végrehajtásáért Felelős Helyettes Államtitkársága 2023. november 10. napján kelt levelében arról értesítette Önkormányzatunkat, hogy a szabálytalansági eljárás „szabálytalanság nem történt” megállapítással lezárásra került, 2023. november 13. napján pedig arról tájékoztatta Önkormányzatunkat, hogy a pénzügyi felfüggesztés visszavonásra került. Az értesítések az előterjesztés 1. és 2. sz. mellékletét képezik.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**5.**

**Tisztelt Közgyűlés!**

Szombathely Megyei Jogú Város Önkormányzata, a lengyel Poznan városával együtt pályázatot nyújtott be az European Urban Initiative (EUI) (Európai Városi Kezdeményezés) City-to-City Exchanges (Városok közötti csereprogram) felhívásra.

"Városok közötti cserék" a kohéziós politikán belül, a fenntartható városfejlesztés megtervezésével és végrehajtásával kapcsolatos konkrét politikai kihívásokra, érdeklődési és kapcsolódási pontokra összpontosító felhívás.

A városok közötti csereprogram célja, hogy az egymástól való tanulás és a szakértelem megosztása révén javítsa a pályázó, ez esetben Szombathely Megyei Jogú Város Önkormányzata képességét a meghatározott kihívások kezelésére és kapcsolódási pontok azonosítására. A jógyakorlatok megfigyelése és megértése révén a későbbi, helyben történő implementáció lépéseiben is segítséget nyújthat a városok közötti párbeszéd és kooperáció. A projektben „peer”-ként (akitől tanul a pályázó város) résztvevő várostól – ez esetben Poznantól – elvárják, hogy az azonosított kihívásokra, kapcsolódási pontokra és a pályázó városi környezetére szabott gyakorlati ismereteket és know-how-t osszanak meg.

A városok közötti csereprogram személyes látogatással kínál lehetőséget a „peer” város megoldásainak megismerésére, valamint a pályázó város helyzetének felmérésére, majd a látogatásokból való következtetések levonására és a további sikeres kooperáció kialakítására a két város között.

Jelen esetben meghatározott kapcsolódási pontok Poznan városával a fejlett „Smart City” (Okos Város) modelljük, azon belül is a City Lab (Városi Labor), a városi applikáció és a város digitális ikrének kifejlesztése, valamint meglévő ismereteik és jógyakorlataik a hidrogén mobilitás területén.

A pályázat benyújtásának határideje 2023. november 17.

A tervezett projekt 5 hónapos időtartamú. A projekt tervezett költségvetése 15 052 EUR, azaz mintegy 5 706 800,- Ft. A tervezett projekt 100%-ban finanszírozott az European Urban Initiative (Európai Városi Kezdeményezés) által, így Önkormányzatunk részéről önerő biztosítását nem igényli.

Javaslom, hogy a Tisztelt Közgyűlés utólag értsen egyet a pályázat benyújtásával, továbbá kérje fel a polgármestert a szükséges dokumentumok aláírására.

**Szombathely, 2023. november 22.**

 **/: Dr. Nemény András: /**

**I.**

**HATÁROZATI JAVASLAT**

**……/2023. (XI.30.) Kgy. sz. határozat**

1. Szombathely Megyei Jogú Város Közgyűlése tudomásul veszi **Dr. Palatka János** házi gyermekorvossal, a praxisjog birtokosával, a háziorvosi feladatok ellátása tárgyában kötött három oldalú megállapodás megszűnését **2024. április 30.** napjával azzal, hogy a Háziorvosi Életpálya Modell keretében kiutalt támogatási összeg Ptk. szerinti kamattal növelt, időarányos visszafizetésére köteles, a feladat-ellátási szerződés megszűnését követő 30 napon belül.
2. A Közgyűlés felkéri a GESZ igazgatóját, hogy 2024. május 1. napjától tegye meg a szükséges intézkedéseket a házi gyermekorvosi praxis további működtetése érdekében.
3. A Közgyűlés felkéri a GESZ igazgatóját, hogy Dr. Palatka János házi gyermekorvostól, a korábban az Önkormányzattól tulajdonába került és a rendelőben használt felszerelési tárgyakat az 1. pont szerinti megállapodás megszűnésével egyidejűleg térítésmentesen vegye vissza.
4. A Közgyűlés felkéri a polgármestert a Háziorvosi Életpálya Modell keretében kiutalt támogatási összeg visszafizetésével kapcsolatos intézkedések megtételére.

**Felelős:** Dr. Nemény András, polgármester

 Dr. László Győző, alpolgármester

 Dr. Károlyi Ákos, jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a GESZ igazgatója/

**Határidő:** azonnal (az 1. pont vonatkozásában)

 folyamatos (a 2. pont vonatkozásában)

 2024. április 30. (a 3. pont vonatkozásában)

 2024. május 30. (a 4. pont vonatkozásában)

**II/I.**

**HATÁROZATI JAVASLAT**

**…………/2023. (XI.30.) Kgy. sz. határozat**

1. A Közgyűlés hozzájárul ahhoz, hogy az Önkormányzat és a Szombathelyért Közalapítvány között létrejött 61588-2/2015. számú kölcsönszerződés 4. pontja az alábbiak szerint módosuljon:

„.4. Adós kötelezettséget vállal arra, hogy a 7 millió forint kölcsönösszegből 1 millió forintot 2022. december 31. napjáig, 500 ezer forintot 2023. december 31 napjáig, 5,5 millió forintot 2024. december 31. napjáig Hitelezőnek visszafizet.”

1. A Közgyűlés felhatalmazza a polgármestert a szerződésmódosítás aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője)

**Határidő**: azonnal (1. pont vonatkozásában)

 2023. december 15. (2. pont vonatkozásában)

**II/II.**

**HATÁROZATI JAVASLAT**

**…………/2023. (XI.30.) Kgy. sz. határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2023. évi költségvetéséről szóló 4/2023. (II.28.) önkormányzati rendelet 13. mellékletében meghatározott „Polgármesteri keret” tételsor terhére a Joskar-Ola Alapítvány részére a Joskar-Ola 50! elnevezésű jubileumi programra 150.000,- Ft pénzeszköz átadásra kerüljön.

2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2023. december 15. (2. pont vonatkozásában)

**II/III.**

**HATÁROZATI JAVASLAT**

**…………/2023. (XI.30.) Kgy. sz. határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, az önkormányzat 2023. évi költségvetéséről szóló 4/2023. (II.28.) önkormányzati rendelet 8. mellékletében meghatározott „Versenyek, rendezvények, támogatások” tételsor terhére a Nagy Lajos Gimnáziumért Alapítvány részére a városi tanévnyitó ünnepség megrendezésére tekintettel …………………….,- Ft pénzeszköz átadásra kerüljön.

2. A Közgyűlés felkéri a kötelezettségvállalót a támogatási szerződés aláírására.

**Felelősök:** Dr. Nemény András polgármester

 Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor a Közgazdasági és Adó Osztály vezetője)

**Határidő:** azonnal (1. pont vonatkozásában)

2023. december 15. (2. pont vonatkozásában)

**III.**

**HATÁROZATI JAVASLAT**

**……/2023. (XI. 30.) Kgy. számú határozat**

1./ Szombathely Megyei Jogú Város Közgyűlése megtárgyalta a helyi nemzetiségi önkormányzatokkal 2019. december 10. napján kötött együttműködési megállapodások módosítására előterjesztett javaslatot, és az alábbi döntéseket hozta:

* A megállapodások IV. fejezete új, 14. ponttal egészüljön ki az alábbiak szerint:

*„14. Szombathely Megyei Jogú Város Jegyzője felelős a nemzetiségi önkormányzat belső kontrollrendszere kialakításáért és működtetéséért, amelynek részleteit a nemzetiségi önkormányzatokkal egyeztetett jegyzői utasítás tartalmazza. A nemzetiségi önkormányzat kötelezettséget vállal arra, hogy a hatályos jogszabályokban és a jegyzői utasításban foglalt kötelezettségek végrehajtása érdekében együttműködnek a jegyző által kijelölt belső kontroll felelőssel.”*

* A megállapodások VI. fejezete az alábbi új, 3. ponttal egészüljön ki, így a korábbi 3. pont számozása 4. pontra változzon:

*„3. A nemzetiségi önkormányzat képviselői vagyonnyilatkozatainak őrzéséről és nyilvántartásáról Szombathely Megyei Jogú Város Jegyzője gondoskodik. A feladat végrehajtása részleteiről a nemzetiségi önkormányzattal egyeztett jegyzői utasítás rendelkezik.”*

2./ A Közgyűlés felhatalmazza a polgármestert, hogy az együttműködési megállapodások módosítását aláírja.

**Felelősök:** Dr. Nemény András polgármester

 Dr. Károlyi Ákos jegyző

 /a végrehajtás előkészítéséért:

 Nagyné dr. Gats Andrea, a Jogi és Képviselői Osztály vezetője,

 Stéger Gábor, a Közgazdasági és Adó Osztály vezetője,

 a jegyző által kijelölt belső kontroll felelős)

**Határidő:** 1. pont: azonnal

2. pont: 2023. december 15.

**IV/I.**

**HATÁROZATI JAVASLAT**

**…./2023. (XI. 30.) Kgy. sz. határozat**

Szombathely Megyei Jogú Város Közgyűlése a Modern Városok Programot érintő egyes veszélyhelyzeti szabályokról szóló 491/2023. (XI.2.) Kormányrendelet előírásai alapján a rendelet erejénél fogva megszűnő támogatási jogviszonyokról szóló tájékoztatást tudomásul veszi.

**Felelős:** Dr. Nemény András polgármester

 Dr. Horváth Attila alpolgármester

Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

 Kovács Cecília, a SZOVA NZrt. vezérigazgatója)

**IV/II.**

**HATÁROZATI JAVASLAT**

**………./2023.(XI.30.) Kgy. számú határozat**

Szombathely Megyei Jogú Város Közgyűlése az „Új bölcsőde építése Szombathely Szentkirályi városrészen” elnevezésű projekttel kapcsolatos szabálytalansági eljárást „szabálytalanság nem történt” megállapítással lezáró értesítést megismerte, az abban foglaltakat tudomásul veszi.

**Felelős:** Dr. Nemény András polgármester

 Dr. László Győző alpolgármester

Dr. Károlyi Ákos jegyző

 (A végrehajtásért:

 Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője,

 dr. Kovácsné Takács Klaudia, a Városfejlesztési Kft. vezetője)

**V.**

**HATÁROZATI JAVASLAT**

**…./2023. (XI.30.) Kgy. számú határozat**

Szombathely Megyei Jogú Város Közgyűlése az European Urban Initiative (EUI) (Európai Városi Kezdeményezés) City-to-City Exchanges (Városok közötti csereprogram) pályázat benyújtását megtárgyalta, a következő döntéseket hozta:

1. A Közgyűlés egyetért a pályázat benyújtásával, és felkéri a polgármestert a szükséges dokumentumok aláírására.
2. A Közgyűlés nyertes pályázat esetén felhatalmazza a polgármestert a támogatási szerződés aláírására.

**Felelősök:** Dr. Nemény András, polgármester

 Dr. Horváth Attila, alpolgármester

 Dr. Károlyi Ákos, jegyző

 Bokányi Adrienn, tanácsnok

 (A végrehajtás előkészítéséért:

 Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő**: azonnal